憶筇杖
作者：陳傅良
朝代：宋

paragraphs: 岷峨山下筇竹杖，危者使安衰可壯。
秦皇漢武窮兵不可得，我獨得之今丞相。
前年有旨還故園，其冬急召朝日邊。
半歲驅馳數千里，頼有此杖常扶顛。
倉黄又別脩門去，私室無人謹呵護。
夜半雷霆下取將，兒叫妻啼留不住。
我聞丞相下峽時，一物無有杖自隨。
屬當晏朝立仗久，憐我弱脛疲坳螭。
如今步屧隨衰草，十步趑趄九步倒。
假如杖在欲用之，山精海怪震怒亦不保。
君不見杜陵桃竹欹，常恐失之君山湖上之風波。
梓潼使君之贈尚爾耳，况自丞相還如何。